ELi toimimise lepingu artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

2023. aasta kavandatud eelarve on 2022. aastaga võrreldes 2 % suurem. See on põhjendatud inflatsiooniga lepingu piirkonnas ja ELis. See summa katab alalise sekretariaadi jooksvad kulud ja transpordiühenduse eri organite koosolekute korraldamise kulud. 2023. aasta eelarves on samuti ette nähtud rohkem vahendeid piirkondlike partnerite suutlikkuse suurendamiseks ja neile tehnilise abi andmiseks.

Kavandatav akt muutub lepinguosalistele siduvaks kooskõlas lepingu artikli 25 lõikega 1, milles on sätestatud järgmine: „Piirkondliku juhtimiskomitee otsus on lepinguosaliste jaoks siduv. Kui piirkondliku juhtimiskomitee otsus sisaldab nõuet, et lepinguosaline peab võtma meetmeid, siis võtab kõnealune lepinguosaline vajalikud meetmed ning teavitab sellest piirkondlikku juhtimiskomiteed.“

4.1.2.Kohaldamine käesoleval juhul

Piirkondlik juhtimiskomitee on lepinguga, st transpordiühenduse asutamise lepinguga ettenähtud organ.

Akt, mille piirkondlik juhtimiskomitee peab vastu võtma, on õigusliku toimega akt. Lepingu artikli 35 kohaselt on piirkondlik juhtimiskomitee volitatud vastu võtma transpordiühenduse eelarve ning kooskõlas lepingu artikli 25 lõikega 1 on sellekohane otsus lepinguosalistele siduv. Tulenevalt nende laadist ja arvestades piirkondliku juhtimiskomitee tegevust reguleerivat rahvusvahelist õigust, sisaldab kavandatav akt elemente, mis mõjutavad lepinguosaliste ja seega ka liidu õiguslikku olukorda. Seetõttu muutub kavandatav akt kooskõlas lepingu artikli 25 lõikega 1 rahvusvahelise õiguse raames lepinguosalistele siduvaks. Kavandatav akt ei täienda ega muuda lepingu institutsioonilist raamistikku. Seega on esildatud otsuse menetlusõiguslik alus ELi toimimise lepingu artikli 218 lõige 9.

4.2.Materiaalõiguslik alus

4.2.1.Põhimõtted

Kui kavandatava aktiga taotletakse mitut eesmärki või reguleeritakse mitut valdkonda, mis on üksteisega lahutamatult seotud ning millest ükski ei ole võrreldes teistega kõrvalise tähtsusega, tuleb erandina nimetada ELi toimimise lepingu artikli 218 lõike 9 kohase otsuse materiaalõigusliku alusena mitu vastavat õiguslikku alust.

4.2.2.Kohaldamine käesoleval juhul

Kavandatav akt on vajalik lepingu nõuetekohaseks toimimiseks. Lepingu eesmärgid ja osad puudutavad maantee-, raudtee- ja siseveetransporti, mis on hõlmatud ELi toimimise lepingu artikliga 91, ning meretransporti, mis on hõlmatud ELi toimimise lepingu artikli 100 lõikega 2. Tulenevalt kavandatava akti horisontaalsest laadist hõlmab akt kõiki neid elemente. Kõik need elemendid on omavahel lahutamatult seotud ja ükski neist ei ole võrreldes teistega kõrvalise tähtsusega.

Seepärast moodustavad esildatud otsuse materiaalõigusliku aluse järgmised sätted: ELi toimimise lepingu artikkel 91 ja artikli 100 lõige 2.

4.3.Kokkuvõte

Esildatud otsuse õiguslik alus peaks olema ELi toimimise lepingu artikkel 91 ja artikli 100 lõige 2 koostoimes ELi toimimise lepingu artikli 218 lõikega 9.

5.Kavandatava akti avaldamine

Vastavalt transpordiühenduse asutamise lepingu artikli 25 lõikele 2 avaldatakse piirkondliku juhtimiskomitee otsused Euroopa Liidu Teatajas.

2022/0296 (NLE)

Ettepanek:

NÕUKOGU OTSUS

seisukoha kohta, mis võetakse Euroopa Liidu nimel transpordiühenduse piirkondlikus juhtimiskomitees seoses transpordiühenduse 2023. aasta eelarve vastuvõtmisega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91 ja artikli 100 lõiget 2 koostoimes artikli 218 lõikega 9,